Pfundtner, Edita, poslankyňa NR SR (2015-02-05):
Ďakujem za slovo. Vážená pani podpredsedníčka, vážení páni ministri, kolegyne, kolegovia, ja som si dovolila podať interpeláciu v súlade s čl. 80 ústavy a s rokovacím poriadkom Národnej rady Slovenskej republiky. Interpelácia sa týka nariadenia Ministerstva vnútra Slovenskej republiky vydaného 9. januára tohto roku. Predmetné nariadenie Ministerstva vnútra sa týka udeľovania štátneho občianstva Slovenskej republiky s osobitných dôvodov. Predmetné nariadenie ministerstva ustanovuje postup v konaní o udelenie štátneho občianstva Slovenskej republiky z dôvodov podľa § 7 ods. 2, písm. b) zákona Národnej rady Slovenskej republiky č. 40/1993 Z. z. o štátnom občianstve. Domnievam sa, že predmetné nariadenie ministerstva vnútra krváca z niekoľkých rán a je nezákonné. Poviem vám hneď, že z akých dôvodov. Minulý týždeň vo štvrtok som si dovolila položiť na hodine otázok otázku pánovi ministrovi vnútra pánovi Robertovi Kaliňákovi, ktorý nebol osobne prítomný na hodine otázok. Poslal mi však písomnú odpoveď. Predmetnú písomnú odpoveď mi sprostredkoval pán minister Počiatek. Na doplňujúce otázky však nevedel odpovedať. Žiaľ, tá písomná odpoveď pozostávala iba z  opísania textu mnou kritizovaného nariadenia, a preto takúto odpoveď považujem za neuspokojivú. Preto som si dovolila moju interpeláciu podať už včera aj písomne. Zákon o štátnom občianstve je právny predpis, ktorý od roku 2010 je predmetom pravidelnej snahy mojich kolegov o určitú zmenu. Je tu vždy pravidelná snaha zo strany poslancov zmeniť zákon, ktorý bol novelizovaný za 24 hodín ako reakcia na tzv. Orbánov zákon o občianstve. Žiaľ, keď náš parlament v roku 2010 prijal túto novelu, tak podľa môjho názoru sa nedomysleli určité skutočnosti, ktoré sa snaží teraz pán minister riešiť predmetným nariadením, aj keď sľúbil niekoľkokrát, že sa to bude snažiť riešiť zákonom. Žiaľ, ten návrh zákona do parlamentu doteraz neprišiel. Od 1. februára je však účinné nariadenie. Myslím si, že nie je tajomstvo, že aj pán minister, aj ja sme študovali na Univerzite Komenského Právnickú fakultu a možno sme mali aj rovnakého učiteľa na teórii práva, a keď sa dobre pamätám, tak sme sa učili, že ministerstvá a ústredné orgány štátnej správy môžu vydať všeobecne záväzné právne predpisy. Sú to konkrétne vyhlášky, výnosy a opatrenia ministerstiev. Ja si nepamätám, že nariadenie je všeobecne záväzný právny predpis. Nariadenie ministerstva podľa môjho názoru nie je všeobecne záväzný právny predpis a vyhľadala som si nariadenie ministerstva vnútra o legislatívnych pravidlách, kde sa píše, že čo sú interné predpisy ministerstva. Práve tam figuruje nariadenie ministerstva a v čl. 3 tohto materiálu sa píše, že minister schvaľuje nariadenie ministerstva, ktorým sa ustanovuje najmä organizačná štruktúra ministerstva, činnosť a hlavné úlohy útvarov ministerstva a nimi riadených zariadení a organizácií, organizácia, hlavné úlohy a činnosť útvarov Policajného zboru a tak ďalej a tak ďalej. Nikde sa nehovorí o tom, že nariadením ministerstva môžeme ísť nad rámec zákona. Ja som stále v tom, že zákony sa prijímajú tu v parlamente, a keď chceme splnomocniť nejaký iný orgán, či ministerstvo, alebo iný orgán štátnej správy, na to, aby mal legislatívnu právomoc ďalej a vykonávať zákon, tak na to musí existovať splnomocnenie v zákone. Ja neviem, že či zákon o občianstve takéto splnomocňovacie nariadenie obsahuje. Podľa môjho názoru nie. Takže si myslím, že ministerstvo v tomto smere s týmto nariadením išlo nad rámec zákona. Pokiaľ ide o vecnú stránku mnou kritizovaného nariadenia, tak zákon o štátnom občianstve taxatívne uvádza dôvody a podmienky, za ktorých žiadateľ môže nadobudnúť slovenské štátne občianstvo. Je to tam presne uvedené. Zákon o štátnom občianstve dovoľuje výnimku výlučne len zo splnenia podmienky nepretržitého trvalého pobytu na území Slovenskej republiky, a to len v presne vymedzených prípadoch. Namiesto požiadavky trvalého pobytu nastupujú v týchto prípadoch v zákone opäť presne špecifikované podmienky, ktoré žiadateľ musí spĺňať. Je to napríklad uzavretie manželstva so štátnym občanom Slovenskej republiky alebo skutočnosť, že žiadateľ je maloletým dieťaťom, ktorého zákonným zástupcom je občan Slovenskej republiky. Jedným z týchto prípadov je aj, a citujem: „ak ide o osobu, ktorá sa významne zaslúžila o prínos pre Slovenskú republiku v oblasti ekonomickej, vedeckej, technickej, kultúrnej, sociálnej alebo športovej, alebo je to z iného dôvodu v záujme Slovenskej republiky“. Vážený pán minister, ja teraz využijem, že ste tu, a dovolím si vás upozorniť, že rozšíriť podmienky pre udelenie štátneho občianstva stanovené zákonom môže len Národná rada, ktorá je v zmysle čl. 72 Ústavy Slovenskej republiky jediným ústavodarným a zákonodarným orgánom Slovenskej republiky. Podľa môjho názoru s týmto nariadením ste išli nad rámec zákona, a preto som si vám dovolila položiť otázky v interpelácii, ktoré písomne dostanete. Ide konkrétne o otázku: „Ministerstvo nemôže interným predpisom upravovať spoločenské vzťahy vo väčšom rozsahu, než ustanovuje zákon. Aké opatrenie prijme vaše ministerstvo, aby tento nezákonný stav v právnom poriadku Slovenskej republiky nepretrvával?“ To je prvá otázka. Druhá otázka: „Prečo neupravujete predmetnú problematiku udeľovania štátneho občianstva zmenou zákona, ktorú už niekoľko mesiacov sľubujete?“ A tretia otázka, trošku dlhšia: „Pri opätovnom udeľovaní slovenského občianstva v zmysle nariadenia sa má prihliadať na skutočnosti, ktoré boli dôvodom straty štátneho občianstva Slovenskej republiky, a na spôsob a podmienky nadobudnutia cudzieho štátneho občianstva, najmä na existenciu podmienky povoleného, evidovaného alebo registrovaného pobytu v cudzom štáte. Máme tomu rozumieť tak, že ak niekto opustí Slovensko a usadí sa inde, svoje občianstvo môže získať späť, ale ak niekto získa cudzie občianstvo iného štátu, zostane však doma na Slovensku, slovenské občianstvo tak ľahko nedostane? Pýtam sa konkrétne na osoby, ktoré nadobudli maďarské štátne občianstvo, avšak zostali bývať, naďalej žiť na území Slovenskej republiky a nemajú žiadny pobyt v cudzine. Ako budete postupovať pri posúdení týchto žiadostí?“ Ďakujem veľmi pekne